Zviedrijas Sabiedrības veselības aģentūras Noteikumi
par nikotīna izstrādājumiem, kas nesatur tabaku;

pieņemti 2023. gada [DATUMS].

Saskaņā ar 4. pantu Rīkojumā (2022:1263) par nikotīna izstrādājumiem, kas nesatur tabaku, Zviedrijas Sabiedrības veselības aģentūra izdod[[1]](#footnote-1) šādus noteikumus.

Ievadnoteikumi

Piemērošanas joma

**1. pants.** Šie noteikumi papildina Likuma (2022:1257) par nikotīna izstrādājumiem, kas nesatur tabaku, un Rīkojuma (2022:1263) par nikotīna izstrādājumiem, kas nesatur tabaku, noteikumus.

**2. pants.** Šie noteikumi attiecas uz tādu nikotīna izstrādājumu ražotājiem, importētājiem un izplatītājiem, kuru izstrādājumi ir pieejami patērētājiem tirgū.

 Noteikumos ir ietverti nosacījumi par izstrādājumu paziņošanu, marķēšanu, ziņošanas pienākumiem un paziņošanas pienākumiem.

Definīcijas

**3.** **pants.** Noteikumiem un jēdzieniem, kuri lietoti Likumā (2022:1257) par nikotīna izstrādājumiem, kas nesatur tabaku, un Rīkojumā (2022:1263) par nikotīna izstrādājumiem, kas nesatur tabaku, šajos noteikumos ir tāda pati nozīme.

**4.** **pants.** Šajos noteikumos tiek lietoti arī šādi termini:

1. “izplatītājs” ir jebkura tāda fiziska vai juridiska persona piegādes ķēdē, kas nav ražotājs un importētājs un kas dara pieejamus tirgū nikotīna izstrādājumus, kuri nesatur tabaku;
2. “tirdzniecības zona” ir zona, kas paredzēta komerciālai reklāmai plašsaziņas līdzekļos, kā minēts 10. panta pirmās daļas 1. un 2. punktā Likumā (2022:1257) par nikotīna izstrādājumiem, kas nesatur tabaku;
3. “iepakojuma vienība” ir mazākais individuālais iepakojums, kurā nikotīna izstrādājumu, kas nesatur tabaku, laiž tirgū;
4. “ārējais iepakojums” ir iepakojums, kurā nikotīna izstrādājumi, kas nesatur tabaku, tiek laisti tirgū un kuru veido viena vai vairākas iepakojuma vienības; caurspīdīgu iesaiņojumu neuzskata par ārējo iepakojumu.

Paziņojums par izstrādājumu

**5. pants.** Paziņojumu par izstrādājumu saskaņā ar 5. pantu Likumā (2022:1257) par nikotīna izstrādājumiem, kas nesatur tabaku, iesniedz tādā formātā, kādā saskaņā ar Zviedrijas Sabiedrības veselības aģentūras tehnisko risinājumu paziņo par izstrādājumiem.

Marķējums

Sastāva deklarācija

**6. pants.** Sastāva deklarāciju saskaņā ar 11. pantu Rīkojumā (2022:1263) par nikotīna izstrādājumiem, kas nesatur tabaku, sniedz uz vienas no lielākajām iepakojuma vienības un ārējā iepakojuma virsmām, un tas sedz 20 procentus no šīs virsmas. Visos citos aspektos sastāva deklarācija atbilst 9. panta c)–e) un g) punktā noteiktajām prasībām.

**7. pants.** Sastāva deklarācija ir zviedru valodā.

**8. pants.** Sastāva deklarācijas, kas minētas 6. pantā, var piestiprināt, izmantojot uzlīmes, ar noteikumu, ka šādas uzlīmes nav iespējams noņemt.

Brīdinājums par ietekmi uz veselību

**9. pants.** Rīkojuma (2022:1263) par nikotīna izstrādājumiem, kas nesatur tabaku, 12. pantā minētais brīdinājums par ietekmi uz veselību:

a) atrodas uz iepakojuma vienības un jebkāda ārējā iepakojuma divām lielākajām virsmām;

b) sedz 30 procentus no iepakojuma vienības un jebkāda ārējā iepakojuma virsmas;

c) ir rakstīts treknrakstā *Helvetica* fontā;

d) ir drukāts melnā krāsā uz balta fona;

e) ir rakstīts tādā fonta izmērā, lai teksts aptvertu lielāko iespējamo procentuālo daļu no marķējumam paredzētās daļas;

f) atrodas paredzētās daļas centrā un uz taisnstūra iepakojuma un jebkāda ārējā iepakojuma atrodas paralēli iepakojuma vienības vai ārējā iepakojuma sānu malai; un

g) atrodas paralēli galvenajam tekstam laukuma daļā, kas paredzēta šiem brīdinājumiem.

**10. pants.** Brīdinājumus par ietekmi uz veselību, kas minēts 9. pantā, var piestiprināt, izmantojot uzlīmes, ar noteikumu, ka šādas uzlīmes nav iespējams noņemt.

Pārdošanas laikā redzamais brīdinājums par ietekmi uz veselību

**11. pants.** Izstrādājumu pārdošanas laikā saskaņā ar Likuma (2022:1257) par nikotīna izstrādājumiem, kas nesatur tabaku, 10. panta pirmās daļas 1. un 2. punktu brīdinājums par ietekmi uz veselību saskaņā ar Rīkojuma (2022:1263) par nikotīna izstrādājumiem, kas nesatur tabaku, 12. pantu ir skaidri redzams katru reizi, kad izstrādājums vai izstrādājuma preču zīme ir redzama. Brīdinājums par ietekmi uz veselību aptver 30 procentus no tirdzniecības reklāmas laukuma un visos citos aspektos atbilst šo noteikumu 9. panta c)–e) un g) punkta noteikumiem.

Pārdošanas laikā saskaņā ar Likuma (2022:1257) par nikotīna izstrādājumiem, kas nesatur tabaku, 10. panta pirmās daļas 3. punktu ikreiz, kad izstrādājuma vai izstrādājuma preču zīme ir redzama, ir skaidri redzams brīdinājums par ietekmi uz veselību saskaņā ar Rīkojuma (2022:1263) par nikotīna izstrādājumiem, kas nesatur tabaku, 12. pantu. Brīdinājums par ietekmi uz veselību visos citos aspektos atbilst šo noteikumu 9. panta c)–e) punkta prasībām.

Ziņošanas pienākums

**12. pants.** Informāciju saskaņā ar 14. pantu Likumā (2022:1257) par nikotīna izstrādājumiem, kas nesatur tabaku, sniedz, izmantojot to pašu tehnisko līdzekli, kurš izmantots izstrādājuma paziņošanai saskaņā ar šo noteikumu 5. pantu.

Paziņošanas pienākums

13. pants. Ražotāja, importētāja un izplatītāja paziņojumu saskaņā ar Likuma (2022:1257) par nikotīna izstrādājumiem, kas nesatur tabaku, 16. panta otro daļu, iesniedz, izmantojot to pašu tehnisko līdzekli, kurš izmantots, sniedzot paziņojumu par izstrādājumu saskaņā ar šo noteikumu 5. pantu.

\_\_\_\_\_\_\_\_\_\_\_\_\_\_\_\_\_\_

Šo noteikumu 5., 11. un 12. pants stājas spēkā 2024. gada 1. janvārī; pārējie panti stājas spēkā 2023. gada 1. jūlijā.

Zviedrijas Sabiedrības veselības aģentūra

*Karin Tegmark Eisell*

*Bitte Bråstad*

1. Paziņojums ir sniegts saskaņā ar Eiropas Parlamenta un Padomes 2015. gada 9. septembra Direktīvu (ES) 2015/1535, ar ko nosaka informācijas sniegšanas kārtību tehnisko noteikumu un Informācijas sabiedrības pakalpojumu noteikumu jomā. [↑](#footnote-ref-1)